Na temelju članka 95. stavka 3. Zakona o prostornom uređenju („Narodne novine“ broj 153/13., 65/17., 114/18., 39/19. i 98/19.), članka 67. stavka 3. Zakona o zaštiti okoliša („Narodne novine“ broj 80/13., 153/13., 78/15., 12/08. i 118/18.), članka 23. stavka 4. Uredbe o strateškoj procjeni utjecaja strategije, plana i programa na okoliš („Narodne novine“ broj 3/17.) i članka 55. Statuta Koprivničko-križevačke županije („Službeni glasnik Koprivničko-križevačke županije“ broj 7/13., 14/13., 9/15. i 11/15.-pročišćeni tekst, 2/18., 3/18.-pročišćeni tekst, 4/20., 25/20, 3/21. 4/21.-pročišćeni tekst) Župan Koprivničko-križevačke županije 17. svibnja 2022. godine donosi

**ZAKLJUČAK**

**o utvrđivanju Prijedloga V. Izmjena i dopuna**

**Prostornog plana Koprivničko-križevačke županije i Strateške studije utjecaja V. Izmjena i dopuna Prostornog plana Koprivničko-križevačke županije na okoliš**

**I.**

Utvrđuje se Prijedlog V. Izmjena i dopuna Prostornog plana Koprivničko-križevačke županije (u daljnjem tekstu: Prijedlog Plana) i Strateška studija o utjecaju V. Izmjena i dopuna Prostornog plana Koprivničko-križevačke županije na okoliš (u daljnjem tekstu: Strateška studija), za jedinstveni postupak javne rasprave.

**II.**

Jedinstveni postupak javne rasprave provodi Upravni odjel za prostorno uređenje, gradnju zaštitu okoliša i zaštitu prirode Koprivničko-križevačke županije kao nositelj izrade Plana te kao tijelo nadležno za provođenje postupka strateške procjene utjecaja na okoliša.

**III.**

Mjesto, datum početka i trajanja javnog uvida u Prijedlog Plana i Stratešku studiju, mjesto i datum održavanja javnog izlaganja, poziv zainteresiranim osobama za sudjelovanje u javnoj raspravi te rok u kojem se nositelju izrade prijedlozi i primjedbe zainteresirane javnosti na Prijedlog Plana i Stratešku studiju biti će objavljeni su u dnevnom tisku, Službenom glasniku Koprivničko-križevačke županije, na službenim mrežnim stranicama Koprivničko-križevačke županije i Ministarstva prostornoga uređenja, graditeljstva i državne imovine.

**IV.**

Javni uvid u Prijedlog Plana i Stratešku studiju moći će se obaviti od 31. svibnja do 29. lipnja 2022. godine, radnim danom od 8:00 do 14:00 sati u prostorijama Upravnog odjela za prostorno uređenje, gradnju, zaštitu okoliša i zaštitu prirode Koprivničko-križevačke županije u Koprivnici, Ulica Antuna Nemčića 5, soba 46,

Javno izlaganje o Prijedlogu Plana i Strateškoj studiji održat će se **u četvrtak, 09. lipnja 2022**. godine, s početkom u **11:00** sati u Pučkom otvorenom učilištu, Trg bana Josipa Jelačića 6, Koprivnica

Ukoliko u vrijeme 8 dana prije početka održavanja javnog izlaganja budu na snazi odluke, zabrane i mjere vezane uz COVID-19, osobito zabrana javnog okupljanja, javno izlaganje će se održati u navedeno vrijeme putem livestream servisa koji omogućava interakciju sa sudionicima u vidu mogućnosti postavljanja pitanja te davanja odgovora na postavljena pitanja, kao i mogućnosti davanja primjedbi, prijedloga i mišljenja. Livestream servisu će biti moguće pristupiti putem linka koji će biti objavljen na službenim mrežnim stranicama Koprivničko-križevačke županije, <http://kckzz.hr>,

Prijedlog Plana i Strateške studije biti će s danom početka javne rasprave dostupni javnosti i na službenim mrežnim stranicama Koprivničko-križevačke županije ([www.kckzz.hr](http://www.kckzz.hr)).

Nositelj izrade će svim javnopravnim tijelima određenim posebnim propisima koja su dala ili trebala dati zahtjeve za izradu V. Izmjena i dopuna Prostornog plana Koprivničko-križevačke županije dostaviti posebnu obavijest o javnoj raspravi sukladno Zakonu o prostornom uređenju.

**V.**

Ovaj Zaključak stupa na snagu danom donošenja, a objavit će se u „Službenom glasniku Koprivničko-križevačke županije“.

KLASA: 350-02/21-01/1

URBROJ: 2137-05/01-22-41

Koprivnica, 17. svibnja 2022.

ŽUPAN

Darko Koren, ing.građ., v.r.